CELEX: C2006/086/20
Language: sk
Date: 2006-04-08 00:00:00
Title: Vec C-43/06: Žaloba podaná  27. januára 2006  Komisiou Európskych spoločenstiev proti Portugalskej republike

8.4.2006   
            
            
               SK
            
            
               Úradný vestník Európskej únie
            
            
               C 86/12
            
         Žaloba podaná 27. januára 2006 Komisiou Európskych spoločenstiev proti Portugalskej republike
   (Vec C-43/06)
   (2006/C 86/20)
   Jazyk konania: portugalčina
   Komisia Európskych spoločenstiev, v zastúpení: H. Stølbæk a P. Andrade, splnomocnení zástupcovia, s adresou na doručovanie v Luxemburgu, podala 27. januára 2006 na Súdny dvor Európskych spoločenstiev žalobu proti Portugalskej republike.
   Žalobkyňa navrhuje, aby Súdny dvor:
   
               —
            
            
               určil, že Portugalská republika si nesplnila povinnosti, ktoré jej vyplývajú z článkov 2 a 10 smernice 85/384/EHS (1) tým, že od osôb, ktoré získali formálnu kvalifikáciu v odbore architektúra v iných členských štátoch, ale nie sú zapísané v komore architektov žiadneho členského štátu, vyžaduje, aby vykonali skúšku na účely zápisu do portugalskej komory architektov;
            
         
               —
            
            
               zaviazal Portugalskú republiku nahradiť trovy konania.
            
         Žalobné dôvody a hlavné tvrdenia
   Komisia podala žalobu o nesplnenie povinnosti proti Portugalskej republike, pretože sa domnieva, že tento štát si nesplnil v plnom rozsahu povinnosti, ktoré mu vyplývajú zo smernice 85/384.
   Hoci je pravda, že Portugalská republika si splnila povinnosti stanovené v uvedenej smernici prijatím zákonného dekrétu č. 14/90 z 8. januára, uverejnenie zákonného dekrétu č. 176/98 z 3. júla predstavovalo krok späť.
   Podľa zákonného dekrétu č. 176/98 portugalská komora architektov vyžaduje na zápis do komory vykonanie skúšky od architektov, ktorí získali titul v inom členskom štáte, nie sú však zapísaní v príslušnej komore.
   Architekti z iných členských štátov, ktorí nie sú zapísaní v príslušných komorách, tak majú povinnosť vykonať skúšky z architektúry v hostiteľskom štáte, keďže ak nie sú zapísaní v portugalskej komore architektov, nemôžu v Portugalsku činnosť architekta vykonávať.
   Komisia sa domnieva, že táto situácia je protiprávna, lebo nie je v súlade s tým, čo je stanovené v smernici 85/384. Táto smernica na rozdiel od portugalského štátu nerozlišuje medzi akademickými a odbornými titulmi. Uznávanie titulov v sektorových režimoch je automatické. Ak vzdelanie a odborná príprava spĺňajú požiadavky článkov 3 a 4 smernice 85/384, členský štát musí titul uznať a architektom pochádzajúcim z iných členských štátov umožniť vykonávanie ich činnosti pod titulom architekt.
   
      (1)  Smernica Rady z 10. júna 1985 o vzájomnom uznávaní diplomov, osvedčení a iných dokladov o formálnych kvalifikáciách v oblasti architektúry a o opatreniach na uľahčenie účinného uplatňovania práva usadiť sa a slobody poskytovať služby (Ú. v. ES L 223, s. 15; Mim. vyd. 06/001, s. 118).